23/03/2022 | Administración LocalProvincial
Deputación Provincial da Coruña
Tesourería e Xestión de Tributos. Servizo Central de Recadación
Publicación da resolución 2022/13426, do 16 de marzo, pola que se aproban os cocientes aplicables na análise da contabilidade das solicitudes de aprazamentos e fraccionamentos

RESOLUCIÓN POLA QUE SE APROBAN OS COCIENTES APLICABLES NA ANÁLISE DA CONTABILIDADE DAS SOLICITUDES DE APRAZAMENTOS E FRACCIONAMENTOS I. ANTECEDENTES. O Regulamento de xestión de aprazamentos e fraccionamentos foi aprobado polo Pleno da Deputación Provincial da Coruña na súa sesión celebrada o 21 de decembro de 2021 e entrou en vigor o 11 de marzo de 2022 ao publicarse no Boletín Oficial da Provincia número 47, do 10 de marzo de 2022. II. FUNDAMENTOS DE DEREITO. O dito Regulamento establece o seguinte no seu artigo 48: “Artigo 48.–Desenvolvemento. Facúltase á Presidencia para ditar resolucións de desenvolvemento das normas contidas neste Regulamento e, particularmente, para aprobar os modelos oficiais de documentos que se mencionan nel. Unha vez aprobadas, as ditas resolucións serán publicadas no Boletín Oficial da Provincia e no sitio web da Deputación Provincial da Coruña, para xeral coñecemento.” Polo tanto, vista a proposta formulada e o informe da Intervención Xeral RESOLVO: 1.º. Aprobar as seguintes instrucións de desenvolvemento do Regulamento de xestión de aprazamentos e fraccionamentos en relación cos coeficientes a aplicar na análise da situación económico-financeira dos debedores obrigados a levar contabilidade: Cando proceda analizar a situación económico-financeira dun debedor obrigado por lei a levar contabilidade, farase a partir da exame da documentación financeira e contable e da aplicación dos seguintes cocientes: A. Cocientes a utilizar con carácter xeral: 1) Cociente de garantía: Activo real / Esixible total. Indica a capacidade da persoa para responder das débedas coa totalidade dos bens e dereitos que posúe. Cando o cociente se sitúa por baixo de 1, a persoa non dispón de bens e dereitos suficientes para responder de todas as súas débedas, entrando en situación de quebra técnica.2) Cociente de solvencia: Activo fixo / Esixible a longo prazo. Mide a capacidade da persoa para facer fronte ás súas obrigas de pago. O valor ideal deste cociente debe ser superior a 1,5, aínda que no caso de que se desagregue o cociente entre o longo e o curto prazo, é dicir, en función do activo e pasivo corrente ou non corrente, o interesante é que o cociente de solvencia a curto, que se cita a continuación, sexa superior ao cociente de solvencia a longo, pois isto achega á empresa capacidade de manobra no día a día.3) Cociente de solvencia a curto ou liquidez: Activo circulante / Pasivo circulante. Mostra a posibilidade de atender as débedas sen alterar a estrutura financeira nin o proceso produtivo, xa que indica a proporción na que os recursos circulantes da entidade poden responder aos compromisos de débeda a curto prazo. Require para a súa valoración precisar previamente o prazo de realización das existencias e dos créditos, e mesmo a solvencia destes. Unha insuficiencia de activo circulante fronte a un pasivo esixible a curto inelástico determina a necesidade de recorrer ao financiamento a curto ou medio prazo. En termos xerais, estímase que este cociente debe ser de 2,5 a 1, sendo un indicador de risco ou proximidade da persoa á situación de concurso de acredores cando o cociente se sitúe por baixo de 1. En definitiva, cando é menor que 1 pode haber problemas para atender as débedas que venzan a curto prazo.4) Cociente de tesourería: Dispoñible + Realizable a curto / Pasivo esixible a curto. Mostra o grao de posible realización das distintas partidas que forman o activo circulante e a súa relación coas débedas a curto prazo. Os valores normais deben situarse entre 0,6 na industria e 1 no comercio. Aínda que en principio, non debe ser inferior a 1, pode darse o caso de que nun determinado momento o sexa ou se aproxime a 0, sen que iso signifique que a persoa estea próxima a declararse en concurso de acredores, xa que esta situación pode ser momentánea e facilmente superable mediante a negociación de efectos, vendas na man, etc. B. Outros cocientes de interese: 1) Cociente de independencia financeira: Neto patrimonial / Débedas totais. Este cociente pon en relación os capitais propios e alleos, de forma que canto máis alto sexa máis asegurada está a estabilidade financeira da persoa. Pode variar de 0,8 a 0,6 para a gran industria. Constitúe á vez un índice de solvencia e un índice de rendemento, xa que os recursos alleos teñen que soportar o correspondente gasto financeiro polo concepto de interese.2) Cociente de capacidade de devolución: (Pasivo fixo + Pasivo circulante) / (Dotación de amortización do inmobilizado + Resultados do exercicio). Mide as posibilidades de devolución das débedas contraídas. Convén que teña un valor baixo tendo en conta a orixe dos recursos, é dicir, se veñen dun exceso de dotacións ou de ingresos máis elevados. Canto máis alto peor capacidade de devolución, xa que supón maiores recursos financeiros alleos e menores recursos xerados.2.º. Publicar esta resolución no Boletín Oficial da Provincia e no sitio web da Deputación Provincial da Coruña, para xeral coñecemento. O que se fai público para xeral coñecemento. A Coruña, 21 de marzo de 2022. O presidente/PDFR 29-07-2019/O deputado A secretaria xeral Antonio Leira Piñeiro Amparo Taboada Gil